
A jelenléti ív a jegyzőkönyv mellékletét képezi. 
Gergely Zoltán polgármester: Köszönti a megjelenteket. Megállapítja, hogy a Képviselő-testület határozatképes, Kovácsné Tősér Zsuzsanna és Petró Géza képviselők igazoltan vannak távol és megnyitja a 2011. augusztus 3-i soron kívüli ülést. Jegyzőkönyvvezetőnek Nagy Ilona Rékát javasolja, kinek személyével a Képviselő-testület tagjai egyhangúlag egyetértenek. 

Napirendi pontoknak a meghívóban szereplőket javasolja, melyek a következők:

1./ Az Önkormányzat 2011. évi költségvetésének módosítása
2./ Jászárokszállás Város Önkormányzata Képviselő-testületének 13/2010. (X. 15.) rendeletének módosítása

3./ Jászárokszállás Város Önkormányzata tulajdonában lévő 14 db ingatlan kijelölése eladásra

4./ Jászárokszállás Város Településrendezési Tervével kapcsolatos módosítási szándékok jóváhagyása

5./ Jász-Nagykun-Szolnok TISZK Társulási Megállapodás módosításának elfogadása

6./ A polgármester településrendezési eljárás lefolytatásával és a kerékpárúttal kapcsolatos problémák rendezésével kapcsolatos beszámolójának elfogadása

Megállapítja, hogy a képviselők a napirendi pontokat egyhangúlag elfogadták. 

130/2011. (VIII. 03.) határozat:

/Napirendi pontok elfogadásáról/

Jászárokszállás Város Önkormányzatának Képviselő-testülete a 2011. augusztus 3-i soron kívüli ülés napirendi pontjait egyhangúlag elfogadta. 

Gergely Zoltán polgármester: Elmondja, hogy a Képviselő-testület korelnöke, Drapos Béláné alpolgármester asszony a mai napon ünnepli 75. születésnapját. Ebből az alkalomból köszönti a Képviselő-testület nevében is. 

Drapos Béláné alpolgármester: Megköszöni a köszöntést. 

1. napirend: Az Önkormányzat 2011. évi költségvetésének módosítása

Gergely Zoltán polgármester: Az Önkormányzat 2011. évi költségvetésének módosításáról szóló előterjesztés ismertetésére felkéri Szabóné Hegedűs Zsuzsanna pénzügyi irodavezetőt. 
Szabóné Hegedűs Zsuzsanna pénzügyi irodavezető: Elmondja, hogy a 2011. évi költségvetési rendelet módosítását a Magyar Államkincstár által az első félévi beszámolóhoz kiközölt előirányzatok indokolják. Központosított előirányzat, vis maior támogatás növekedését, normatív támogatás valamint szja-jövedelem különbség mérséklésének csökkenése tette szükségessé. A bevételi oldalon az 1. számú melléklet, a kiadási oldalon a 2. számú melléklet mutatja be a rendeletben bekövetkezett változásokat. Így az Önkormányzat 2011. évi költségvetésének a finanszírozási műveletek bevételével csökkentett bevételi főösszegét 1.494.903.000,- Ft-ban, a finanszírozási műveletek kiadásával csökkentett kiadási főösszegét 1.621.000.000,- Ft-ban állapítja meg. Kéri az előirányzat-módosítás megtárgyalását és elfogadását. 

Gergely Béláné képviselő: Elmondja, hogy a Pénzügyi és Városfejlesztési Bizottság megtárgyalta az előterjesztést. Hangsúlyozni kívánja, hogy nem az Önkormányzat gazdálkodása miatt következett be a jelenlegi változás, amely szükségessé teszi az előirányzat módosítását, hanem a központi előirányzatok alakulása. A bizottság egyhangúlag elfogadásra javasolja az előterjesztést. 

Gergely Zoltán polgármester: Elmondja, hogy az előirányzatokat a kincstár közlésében szereplő adatok alapján tudják meghatározni. Előzetesen ezeket az adatokat még nem kapták meg, ezért kell a mai ülésen megtárgyalni a módosítást. A beszámoló leadási határideje augusztus 8., amelyhez mellékelni kell a képviselő-testület döntését is. 

Szavazásra bocsátja a rendeletmódosítási javaslatot. Megállapítja, hogy a Képviselő-testület egyhangúlag támogatta a rendeletmódosítást és megalkotta az alábbi rendeletet:

Jászárokszállás Város Önkormányzata Képviselő-testületének 14/2011. (VIII. 04.) rendelete az Önkormányzat 2011. évi költségvetéséről szóló 1/2011. (II. 11.) rendelet módosításáról

A rendelet a jegyzőkönyv mellékletét képezi. 
2. napirend: Jászárokszállás Város Önkormányzata Képviselő-testületének 
                       13/2010. (X. 15.) rendeletének módosítása
Gergely Zoltán polgármester: Felkéri Dr. Gábris Emese jegyzőt a képviselők tiszteletdíjáról szóló rendelet módosítási javaslatainak ismertetésére. 

Dr. Gábris Emese jegyző: Elmondja, hogy a Jász-Nagykun-Szolnok Megyei Kormányhivatal törvényességi észrevételt tett az Önkormányzatnak a települési képviselők tiszteletdíjáról és költségtérítéséről szóló 13/2010. (X. 15.) rendeletével kapcsolatban. Két törvénysértést tártak fel a törvényességi ellenőrzés során. Az egyik, hogy a rendelet feltételes módban fogalmaz a bizottsági elnökök és tagok tiszteletdíjának meghatározásakor. Ez a feltételes mód sérti az Alkotmányban foglalt jogbiztonság követelményét, annak ellenére is, hogy a rendelet mellékletében szerepelnek a konkrét összegek. A rendelettervezetben ezt konkretizálták, az összegekben nem történt változás. A másik jogszabálysértés, hogy a rendeletben a képviselőknek járó költségtérítés vonatkozásában konkrétan fel vannak sorolva, hogy milyen költségek minősülnek költségtérítést megalapozó szükséges költségnek. Ez a felsorolás egy kizárólagosságot feltételező felsorolás, viszont ezek a költségek nem határozhatók meg pontosan, és a vonatkozó törvény sem ad felhatalmazást a képviselő-testületnek ilyen jellegű korlátozásra. Ezért javasolja, hogy ezt a részt helyezzék hatályon kívül. 
Gergely Béláné képviselő: Elmondja, hogy a Pénzügyi és Városfejlesztési Bizottság megtárgyalta az előterjesztést. Örömmel konstatálták, hogy a törvényességi észrevételek, ha nem is formális, de nem súlyos hibákat tárnak fel. Konkrét megfogalmazás kell, mely szerint a képviselőknek tiszteletdíj nem „adható”, hanem „jár” és a pontos összeget is jelezni kell. A másik észrevétel azt a célt szolgálja, hogy a költségtérítés címén elszámolható költségek ne legyenek behatárolva. Ez korrekt megoldást jelent azok számára, akik költségtérítésben részesülnek. A bizottság egyhangúlag támogatta és elfogadásra javasolta az előterjesztést. 
Gergely Zoltán polgármester: Elmondja, hogy a legritkább esetben fordul elő, hogy bármely képviselő költségtérítést számolna el. A legutóbbi lengyelországi út volt az egyetlen, ahol kilométerre számítva kifizette az önkormányzat az utazási költségeket. De más költség ott sem került elszámolásra. A törvényességi észrevételnek eleget kell tenni, ha a Képviselő-testület elfogadja az előterjesztést, ez meg is történik. Természetesen továbbra is csak ténylegesen felmerülő költség számolható el. 

Szavazásra bocsátja a rendelettervezetet. Megállapítja, hogy a Képviselő-testület egyhangúlag elfogadta a javaslatot és megalkotta az alábbi rendeletet:
Jászárokszállás Város Önkormányzata Képviselő-testületének 15/2011. (VIII. 04.) rendelete a települési képviselők tiszteletdíjáról és költségtérítéséről szóló 13/2010. (X.15.) rendelet módosításáról

A rendelet a jegyzőkönyv mellékletét képezi. 

3. napirend: Jászárokszállás Város Önkormányzata tulajdonában lévő 14 db ingatlan kijelölése eladásra

Gergely Zoltán polgármester: Elmondja, hogy a város tulajdonában van több üres telek, amelynek egy csoportját szeretnék eladásra kijelölni, melyek közül az egyikre vételi szándékot is jeleztek már. A testületnek először ki kell jelölnie eladásra a területet, majd fel kell értékeltetni. Ezt követően dönt a Képviselő-testület, vagy az ötmillió forint alatti értékű ingatlanoknál a Pénzügyi Bizottság az ingatlan eladásáról. 
Gergely Béláné képviselő: Elmondja, hogy a Pénzügyi és Városfejlesztési Bizottság megtárgyalta az előterjesztést. A telkek többsége az Egri és Adácsi utak által határolt területen helyezkedik el. A bizottság egyhangúlag elfogadásra javasolja a határozati javaslatot a Képviselő-testület felé. 

Csőke István képviselő: Egyetért az eladásra kijelöléssel és úgy véli, hogy ha az Egri utcán megtörténne az útépítés a Mátra utcáig, akkor az talán gyorsítaná az értékesítést is. 

Gergely Zoltán polgármester: Szavazásra bocsátja az előterjesztést. Megállapítja, hogy a Képviselő-testület egyhangúlag elfogadta a határozati javaslatot és meghozta az alábbi határozatot:

131/2011. (VIII. 03.) határozat:

/Jászárokszállás Város Önkormányzata tulajdonában lévő ingatlanok kijelölése eladásra/

Jászárokszállás Város Önkormányzatának Képviselő-testülete eladásra kijelöli az alábbi ingatlanokat:

Hely/hrsz


ingatlan művelési ága

  ingatlan területe(m2)

1.
412

.

beépítetlen terület (Egri és Adácsi utak)
   437 m2

2.
414



beépítetlen terület



1.091 m2

3.
415



beépítetlen terület



1.073 m2

4.
418



beépítetlen terület



1.094 m2

5.
420



beépítetlen terület



1.063 m2

6.
425



beépítetlen terület



1.078 m2

7.
428



beépítetlen terület



1.046 m2

8.
462



beépítetlen terület



1.058 m2

9.
464



beépítetlen terület



1.053 m2

10.
465



beépítetlen terület



1.057 m2

11
466



beépítetlen terület



1.293 m2

12
0320/34


szántó és legelő (jászágói út mentén)  7.4142 m2

13
0320/27


szántó és legelő


         4.6790 m2

14.
164/3



kivett mocsár



1.090 m2

(Horváth utca -Lehel utca és a Holt-patak által határolt terület)

A Képviselő-testület megbízza a polgármestert az ingatlanok szükség szerinti felértékelésével, továbbá hozzájárulását adja a helyben szokásos módon és helyen történő meghirdetésükhöz.


Felelős: Gergely Zoltán polgármester

Határidő: folyamatos.

Erről értesül: 1./ Műszaki Iroda Helyben

2./ Pénzügyi Iroda Helyben

3./ Irattár.

4. napirend: Jászárokszállás Város Településrendezési Tervével kapcsolatos módosítási szándékok jóváhagyása

Gergely Zoltán polgármester: A Településrendezési Tervvel kapcsolatban már sok módosítást tárgyalt a Képviselő-testület és a továbbiakban is ez várható az újonnan felmerülő igényeknek megfelelően. A későbbiekben is kamatoztatható változtatási kérésekről van szó. A rendezési terv már elfogadott részeit figyelembe kell venni és a módosításokat is ahhoz kell igazítani, így az elkerülő út nyomvonalát is. A már elfogadott és megtervezett utat nem lehet megváltoztatni, de hozzá lehet igazítani a terveket és a belterületi határt módosítani. Felkéri a műszaki iroda vezetőjét, hogy ajánlja be a napirendi pontot. 
Bakainé Magyari Melinda műszaki irodavezető: Elmondja, hogy a szabályozási tervek folyamatosan változnak, most a belterületi utak nyomvonalának változtatását tárgyalni kell. Az építéshatósági munkák során találkoztak olyan problémákkal, mely szerint valamely építési telek út vagy szabályozási vonal által határolt, ami a telek beépíthetőségét korlátozza. Sok esetben ez nem indokolt. Az egyik helyi lakos kérelemmel élt, mely szerint a tervekben a telkén áthalad egy út, amely nem indokolt. Így a főépítésszel úgy gondolják, hogy a hasonlóan érintett utcáknál vizsgálják meg, hogy valóban szükség van-e rá és ne akadályozzák, ha valaki esetlegesen beépítené a telkét. Másrészt a belterületi határvonalakat kell felülvizsgálni. A mostani érvényben lévő tervek alapján lehetőség van az ipari park és a lakott területek esetében is módosításra. De egy kérelmező a belterületi határvonalon kívül eső telken is szeretne építkezni. Ahhoz, hogy a szomszédos telekkel összevonható legyen, a belterületi határvonalat kell módosítani. Teljes egészében kellene megvizsgálni a határvonalakat. Kéri a testületet a határozati javaslat megvitatására és elfogadására. 

Gergely Béláné képviselő: Elmondja, hogy a Pénzügyi és Városfejlesztési Bizottság megtárgyalta az előterjesztést és egyhangúlag elfogadásra javasolja a Képviselő-testület felé. 

A bizottság külön örült annak a módosításnak, mely szerint a szükséges módosítások kerüljenek felmérésre és az intézkedések megtételére hatalmazzák fel a polgármestert, hogy ne legyen mindig visszatérő kérdés a településrendezési terv módosítása. A lehető legideálisabb megoldást kell keresni. 

Csőke István képviselő: Érdemes volna az elkerülő út megépítését sürgetni, mert az érintett cég egyre inkább növekszik, így a kamionforgalom is sűrűsödik, áldatlan állapotok vannak a Munkácsy úton. Az útépítést állami szinten is elő kellene segíteni, mert az elkerülő út a megye érdeke is, amely a városközpont forgalmát is tehermentesítené.  

Gergely Zoltán polgármester: Elmondja, hogy az érintett cég a Rosenberger Magyarország Kft., ahol jelenleg 1600 fő dolgozik és az új fejlesztéshez kell a terület. A módosítás nagyjából hat hónap alatt érhet véget, így most kell elindítani az eljárást. 
Szavazásra bocsátja az előterjesztést. Megállapítja, hogy a Képviselő-testület egyhangúlag elfogadta a határozati javaslatot és meghozta az alábbi határozatot:

132/2011. (VIII. 03.) határozat:

/Jászárokszállás Város Településrendezési Tervével kapcsolatos módosítási szándékok jóváhagyásáról/

Jászárokszállás Város Önkormányzatának Képviselő-testülete a felmerült módosítási célok kapcsán hozzájárulását adja a településszerkezeti és szabályozási tervek, valamint a helyi építési szabályzat felülvizsgálatára, különösképpen az a.) módosítási cél: Belterületi utak nyomvonalának, valamint b.) módosítási cél: Belterületi határvonal felülvizsgálatára, egyben megbízza a Polgármestert, hogy az erre irányuló intézkedéseket megtegye, a rendezési terv elkészítésére vonatkozó árajánlatokat beszerezze a településtervezőktől.  

Felelős: Gergely Zoltán polgármester

Határidő: azonnal

Erről értesülnek: 
1./ Főépítész

   


2./ Polgármesteri Hivatal Műszaki Irodája



  
3./ Irattár

4. napirend: Jász-Nagykun-Szolnok TISZK Társulási Megállapodás módosításának elfogadása

Gergely Zoltán polgármester: A JNSZ TISZK Társulási Megállapodás módosításáról szóló előterjesztés ismertetésére felkéri Csomor Jánost, aki az Önkormányzat képviseletét látja el a társulási üléseken. 

Csomor János képviselő: Elmondja, hogy a szakképzés-szervezési társuláshoz tizenhat település tartozik, melyek olyan közoktatási intézményeket működtetnek, ahol szakképzéssel foglalkoznak. Sok változás történt már az év végén is, szakfeladat-szám változások átvezetése, összevonások, megszüntetések, új elnevezések miatt is. A változásokat folyamatosan át kell vezetni a törzskönyvi nyilvántartásokban is. A módosítást minden települési önkormányzatnak is meg kell tárgyalni. Már előrejelzést kaptak arról, hogy szeptemberben újabb módosítással kell foglalkozni. A módosítás nem pénzügyi változásokat tartalmaz, hanem intézményi feladatok módosultak. 

Gergely Zoltán polgármester: Elmondja, hogy várhatóan nagyobb egységeket fognak kialakítani a TISZK-ek esetén. A parlament a tervek szerint ősszel tárgyalja az átalakításokat. 
Szavazásra bocsátja az előterjesztést. Megállapítja, hogy a Képviselő-testület egyhangúlag elfogadta a határozati javaslatot és meghozta az alábbi határozatot:
133/2011. (VIII. 03.) határozat:

/A Jász-Nagykun-Szolnok Szakképzés-szervezési Társulás Társulási Megállapodása módosításának elfogadásáról/

Jászárokszállás Város Önkormányzatának Képviselő-testülete a Jász-Nagykun-Szolnok Szakképzés-szervezési Társulás Társulási Megállapodásának a Társulási Tanács 2011. július 07. napján hozott 30/2011. (VII.7.) határozatával jóváhagyott módosítását és a módosításokkal egységes szerkezetbe foglalt Társulási Megállapodást elfogadja és jóváhagyja.

A Képviselő-testület felhatalmazza a Polgármestert a módosított Társulási Megállapodás aláírására.

Határidő: 2011. szeptember 01.

Felelős: polgármester.

Erről értesülnek: 1./ JNSZ Szakképzés-szervezési Társulás 5000 Szolnok, Baross út 37.

 2./ Hatósági Iroda Helyben

 3./ Irattár.

5. napirend: A polgármester településrendezési eljárás lefolytatásával és a kerékpárúttal kapcsolatos problémák rendezésével kapcsolatos beszámolójának elfogadása

Gergely Zoltán polgármester: Elmondja, hogy a településrendezési eljárással kapcsolatban volt egy tárgyalás. Az eljárási törvény szerint a főépítész összehívja a rendezési tervvel kapcsolatban véleményezési joggal bíró hatóságokat. A rendezési terv módosítása folyamatban van, a tárgyalást össze is hívták a szabályok szerint. A törvény rendelkezései szerint, ha valamely hatóság nem vesz részt az egyeztetésen, az beleegyező véleményt jelent és egyetért a megvalósítással. 
A tárgyaláson a megyei közlekedési felügyelet munkatársa vett részt és mondta el a véleményét, más szerv képviselője nem jelent meg. Átadja a szót a műszaki iroda vezetőjének. 
Bakainé Magyari Melinda műszaki irodavezető: Elmondja, hogy az egyeztetésen a közlekedési szakigazgatási hatóság képviselőjének felvetései kissé összekeveredtek az önkormányzatnál folyamatban lévő kerékpárút engedélyezési eljárásával és a főépítész által kezdeményezett településrendezési eljárással. A jelenlévő képviselő úgy ítélte meg, hogy a településrendezésben megjelölt céllal a Kossuth utat szűkíteni akarja az önkormányzat. Jogszabály szerint nem előírás, de a véleményező hatóság szempontjából jónak tartotta volna, ha mellékelnek egy olyan munkafejezetet a beadványhoz, amely tisztázza az útszakasz keresztszelvényét. Mivel a terület nem felelt meg a 2,40 cm széles kerékpárút megépítésére, ezért 2 méterben lett kivitelezve, amelyre forgalomba helyezési engedélyt kértek. A hatóság aggályosnak tartja azt, hogy ez nem felel meg az éppen hatályos jogszabályoknak és balesetveszélyes. Ezért azt kérte, hogy a településrendezési tervet módosítsa úgy az önkormányzat, hogy a szabályoknak megfelelő kerékpárút beférjen, illetve a másik oldalon szinte egy keresztszelvényben van a szabályozási vonal és a kerékpárútnak az engedélyezése. A tárgyalások során arra jutottak, hogy a két ügynek nincs egymáshoz köze. Amennyiben a kerékpárút engedélyezése során olyan igények merülnek fel, amelyek maguk után vonják a településrendezési terv módosítását, az egy külön célként, eljárásként kerül lefolytatásra. A mostani cél, hogy az adott helyen, a Kossuth út másik oldalán található szabályozási vonalat építési vonallá minősítessék át. Ez a két dolog nem függ össze. A hatóság továbbra sem kíván hozzájárulni a módosításhoz, de az a döntés született a beszélgetés végén, hogy az Önkormányzat nem veszi figyelembe az elutasító véleményt, hanem fenntartják a módosítási szándékot és a szabályozási vonalat átminősítik építési vonallá. Ezzel párhuzamosan tettek lépést a kerékpárút kapcsán felmerülő probléma orvoslására. Valószínű, hogy jelen állapotában nem kapnak rá még fennmaradási engedélyt sem. Felvették a kapcsolatot egy tervezővel, akinek javaslata szerint ne tekintsék az érintett részt kerékpárútnak, hanem szakítsák meg az óvoda vonalában és legyen járda minősítésű a további rész. A közútról való megközelítését oldják meg és ezzel mindkét irányból megszűnik a probléma. Az Önkormányzat véleménye továbbra is az, hogy a két eljárás nem függ össze. A hatóság hozzájárulhatna a településrendezési terv módosításához is. Az Önkormányzattól a kerékpárúthoz történő munkafejezetet eljuttatják a hatósághoz a településrendezési eljárás keretében is, ha ez számukra is megnyugtató megoldást jelent. Az Önkormányzat dönthet úgy, hogy nem veszi figyelembe a véleményüket és elfogadja a főépítész által kidolgozott munkafejezetet és a szabályozási vonalat átminősíti építési vonallá. Továbbra sem értik igazán a közlekedési hatóság állásfoglalását, de tesznek ez ügyben valamilyen lépéseket, ugyanakkor nem tartják jogosnak a kérésüket. 

Gergely Zoltán polgármester: A kiépített kerékpárutat nagyon sokáig nem tudták befejezni, mert az óvoda utáni ingatlan akkori tulajdonosával nem jutottak megegyezésre abban, hogy a faltól az útig tartó területét a telek hátulsó részénél kapott területtel kompenzálják. Az új tulajdonossal megegyeztek a cseréről és ezt követően épült ki végig a kerékpárút. A következő részen található ingatlan kőkerítésének negyven centiméterrel való áthelyezése irreálisan magas költséggel járt volna. A közlekedési hatóság munkatársa kifogásolta, hogy ezáltal csak a kiemelt szegély választja el a kerékpárutat a közúttól és túl közel haladnak a gépkocsik a kerékpárosok mellett. Elmondja, hogy a Ságvári úti kerékpársáv terveiben egy sárga vonal jelzi a kerékpársáv és az autóút elválasztását. A terveket tervező készítette el, és az a közlekedési felügyelet engedélyezte ezt a megoldást, amely most kifogással él. A tervezőnek és az engedélyezőnek is megvan a felelőssége abban, hogy a tervekben tizenkét méteresnek felvázolt út csak tizenegy méter hatvan centiméter legyen. A szakhatóságnak megküldik a terveket és bízik abban, hogy a hatóság belátással lesz. 
Bakainé Magyari Melinda műszaki irodavezető: Elmondja, hogy további hetvenöt centiméterre volna szükség, hogy a kerékpárutat a mostani szabályoknak megfelelően építsék ki. Ha nem engedélyezik, hogy kerékpárút minősítése legyen, akkor megoldás lett volna, hogy gyalogút jelölést kapjon, mert ott kerékpárral is lehet közlekedni.

Gergely Béláné képviselő: Elmondja, hogy a Pénzügyi és Városfejlesztési Bizottság megtárgyalta az előterjesztést, az abban foglaltakat egyhangú szavazással támogatja és elfogadásra javasolja a Képviselő-testület felé. 

Csomor János képviselő: Megerősíti, hogy ha újabb döntést kell hozni, akkor legfeljebb nem kerékpárútként szerepeltetik az utat, mert úgy továbbra is közlekedhetnek gyalogosok és kerékpárosok is. 

Gergely Zoltán polgármester: Elmondja, hogy a kerítést milliós nagyságrendű költséggel lehetne lebontatni vagy áthelyeztetni. A kerékpárút elkészülte óta nem volt kerékpáros baleset azon a területen sem. 

Szavazásra bocsátja az előterjesztést. Megállapítja, hogy a Képviselő-testület egyhangúlag támogatta a határozati javaslatot és meghozta az alábbi határozatot:

134/2011. (VIII. 03.) határozat:

/A polgármester településrendezési eljárás folytatásával és a kerékpárúttal kapcsolatos problémák rendezésével kapcsolatos beszámolójának elfogadásáról/

Jászárokszállás Város Önkormányzatának Képviselő-testülete Gergely Zoltán polgármester beszámolóját a településrendezési eljárás folytatásáról és a kerékpárúttal kapcsolatos problémák rendezéséről elfogadja, és egyidejűleg jóváhagyja az alábbi döntést:

„A rendezési eljárás és a kerékpárúttal kapcsolatos problémák kezelése egymástól független. Az önkormányzat a településrendezési eljárást haladéktalanul folytatja, ezzel párhuzamosan elindítja a kerékpárúttal kapcsolatos problémák rendezését is. Ennek érdekében haladéktalanul megkeresi az engedélyezési terv készítőjét, szükség esetén más szakembert is, és megbízza a problémák és a megoldási lehetőségek feltárásával. Ezzel és a valós viszonyokat ábrázoló földmérési térkép beszerzésével a polgármester Bakainé Magyari Melindát bízza meg.”

Határidő: folyamatos

Felelős: Bakainé Magyari Melinda műszaki irodavezető, Farkas Renáta főépítész

Erről értesülnek: 1./ Bakainé Magyari Melinda műszaki irodavezető - Helyben

2./ Farkas Renáta főépítész - Helyben

 3./ Irattár.

Gergely Zoltán polgármester: Megállapítja, hogy a napirendi pontok végére értek. Megköszöni a részvételt és bezárja az ülést. 
Jegyzőkönyv lezárva 2011. augusztus 3-án 16 óra 48 perckor. 

